text: Litauisk statsborger får fængselsstraf og udvises i stor indbrudssag
  22 december 2017 kl. 15.24
  Retten i Sønderborg har idømt en litauisk mand tre år og ni måneders fængsel for at have begået 30 indbrud. Manden udvises også af Danmark for bestandigt.  
  Tre år og ni måneders fængsel samt udvisning af Danmark for bestandigt. Sådan lød dommen i Retten i Sønderborg, da en 27-årig litauisk mand blev dømt for 30 indbrud.
  De 30 indbrud har fundet sted fra november 2016 og frem til april 2017 i flere forskellige byer i Vestjylland, i Vejle og på Fyn. De stjålne genstanden har en samlet værdi på minimum 1,5 millioner kroner. Det oplyser Syd- og Sønderjyllands Politi i en pressemeddelelse.
  Der blev blandt andet stjålet mobiltelefoner, computere, smykker, ure, tøj, brugskunst, cykler, kontanter og hævekort.
  Den 27-årig mand blev også dømt for omfattende hæleri og besiddelse af skydevåben under særligt skærpede omstændigheder.
  Et af de vigtigste beviser i sagen har været, at den litauiske mand har brugt den samme metode for at komme ind i hjemmene. Metoden kaldes underboring og betyder, at man borer et hul under et vindue eller en terrassedør og efterfølgende får vredet vinduet eller døren op med værktøj. 
  Den litauiske statsborger blev anholdt den 23. april og har været varetægtsfængslet frem til domsforhandlingen.
  